Cathrin Smith: Az Árny I. kötet – könyvajánló | Lendület magazin
Home › Könyv-és filmajánlók › Cathrin Smith: Az Árny I. kötet – könyvajánló
Könyv-és filmajánlók	 július 10, 2017 0 Szilágyi Heléna
Nemrégiben olvashattátok már a Cathrin Smith írónővel készített interjúmat, most pedig elhoztam nektek a Colorcom Kiadónál megjelent romantikus fantasy regényéről írt ajánlóm. Író szemmel, talán kicsit más hozzáállással szemlélődök, de remélem, felkelti majd az érdeklődéseteket!
Forrás: Szilágyi Heléna írói oldala
Az Árny története azzal indul, hogy a különleges képességekkel megáldott Arion, egy Árnyvilágból érkező idegen, szabad akaratot nyer és a mi világunkban köt ki egy sivatag közepén. Nem tudunk sokat róla, ő sem magáról, de egy erdőben bujdosva lassan minden tudás a birtokába kerül. Ezzel egy időben Mia Porter, a középiskolás lány egy szakítás miatt a nagyszülei istenháta mögötti falujába száműzi magát, hogy minél előbb túl legyen egy csapodár srácon, aki miatt nemrég még kórházban feküdt. Harmadik főszereplőnk pedig Caleb, egy gazadag és menő kamaszfiú, aki egyik napról a másikra egy apáról fiúra szálló, ősi feladatot kap: Őrszemmé válik, hogy a rettegett árnyaktól megmentse a bolygó lakóit. Kezdetben nehéz eldönteni ki a jó fiú és ki akar rosszat, főleg Mia számára, aki mindkét alak iránt vonzalmat érez. Mit sem számít az ellenállása és a határozása, hogy örökké végezni akart a férfinemmel! Nem küzdhet a sorsa ellen.
A két különös figura származására és indítékaira lassan fény derül, a lány pedig egyre jobban belebonyolódik az Árnyvilág rejtélyeibe és törvényeibe. A regény közepétől egyre fokozódik a hangulat, az események pedig felpörögnek. Élveztem olvasni, a történet második fele magával ragadja az embert. A lány hirtelen két pasas közé keveredik, és kezdetét veszi a szerelmi háromszög. Szerelmi drámák, harcjelenetek és bizony, halálesetek. Mia már a jövőt tervezi Calebbel, aki viszont őrült megszállottsággal keresi az Árnyat. Ariont, aki miatt viharok tépázzák a várost és a két világ egyensúlya megborulni látszik. A lány igyekszik vak dühe ellenére is szeretni a fiút, ám az Árny is közel áll Miához, így titkon rejtegetni kezdi a szép lassan emberré alakuló Ariont…
Ennyit árulnék el, a történet végét nem szeretném lelőni, így hát inkább összegezném soraimat: Az Árny olvasása közben Platón barlang-hasonlata rémlik fel előttem, valamint E.T. és az Alkonyat is. Első az árnyékok miatt, amelyek leképezik a mi világunkat, második a rejtegetett idegen témája okán, a harmadik pedig a szerelmi háromszög tükrében, ahol a középpontban egy emberi lány áll, akibe két misztikus lény/szörny szerelmes. Ha összességében nézzük, egy jó alapkoncepciót láthatunk, egy újszerű világot és teremtményeket, amiből még csak ízelítőt kaptunk. Remélem, hogy a második kötet már egy részlet-dúsabb regény lesz, mert mindig is szerettem az olyan elképzeléseket, amelyek arról szólnak, hogy mindenkinek létezik lelki társa. Hiszek ebben és ez az, amiért megfogott Cathrin Smith története.
Ha tetszett az értékelés, a könyvnek itt nézhettek utána:
Moly: https://moly.hu/konyvek/cathrin-smith-az-arny-i
Facebook: https://www.facebook.com/CathrinSmith8/?fref=ts
A kiemelt kép forrása: http://files.cathrinsmithweboldala.webnode.hu
Az Árny, Cathrin Smith, Colorcom kiadó, könyv, regény